I Norge forekommer ettermiddagsbyger vesentlig fra april (aprilvær) til september. Bygenes styrke og omfang varierer innen vide grenser, men de kraftigste bygene forekommer gjerne på varme sommerdager. I vinterhalvåret er soloppvarmingen som regel for svak til å gi slike byger. Foreløpig er lokale ettermiddagsbyger knapt mulig å varsle; meteorologene må nøye seg med å varsle «utrygt for lokale byger» e.l. Et forvarsel for en observatør på bakken er at haugskyene tårner seg opp (Cumulus congestus) utover dagen. Hvis slike skyer vokser opp under eller gjennom et lag av høyere skyer, kan bygene komme temmelig snart. Bygeskyene skiller seg fra haugskyene ved at de trevles opp i toppen, men dette kan være vanskelig å se hvis skyene ligger svært nær.